**DĖL INTEGRALIOS PAGALBOS (DIENOS SOCIALINĖS GLOBOS) PASLAUGŲ SKYRIMO IR TEIKIMO ASMENS NAMUOSE TVARKOS APRAŠO PATVIRTINIMO**

2016 m. gruodžio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos socialinių paslaugų įstatymo 13 straipsniu, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 ,,Dėl socialinių paslaugų katalogo patvirtinimo“, Integralios pagalbos plėtros veiksmų planu, patvirtintu Lietuvos Respublikos socialinės apsaugos ir darbo ministro 2015 m. liepos 14 d. įsakymu Nr. A1-435 ,,Dėl Integralios pagalbos plėtros veiksmų plano patvirtinimo“ bei projekto Nr. 08.4.1-ESFA-V-418-04-0019 ,,Integrali pagalba į namus“ finansavimo ir administravimo 2016 m. spalio 5 d. sutartimi, pasirašyta tarp Rokiškio socialinės paramos centro ir Europos socialinio fondo agentūros, Rokiškio rajono savivaldybės taryba nusprendžia:

Patvirtinti Integralios pagalbos (dienos socialinės globos) paslaugų skyrimo ir teikimo asmens namuose tvarkos aprašą (pridedama).

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Zita Čaplikienė

PATVIRTINTA

Rokiškio rajono savivaldybes tarybos

2016 m. gruodžio 28 d. sprendimu Nr. TS-

**INTEGRALIOS PAGALBOS (DIENOS SOCIALINĖS GLOBOS) PASLAUGŲ SKYRIMO IR TEIKIMO ASMENS NAMUOSE TVARKOS APRAŠAS**

**I. BENDROSIOS NUOSTATOS**

1. Integralios pagalbos paslaugų teikimo asmens namuose (toliau – Integrali pagalba) tvarkos aprašas (toliau – Aprašas) reglamentuoja Integralios pagalbos paslaugų skyrimą ir teikimą neįgaliems vaikams, darbingo amžiaus neįgaliems asmenims ir senyvo amžiaus asmenims su sunkia negalia (toliau – Neįgalūs asmenys), šių paslaugų skyrimo, teikimo ir finansavimo bei mokėjimo už paslaugas tvarką ir sąlygas.

2. Integrali pagalba namuose – tai visuma slaugos ir socialinių paslaugų, kurias teikiant Neįgaliam asmeniui tenkinami slaugos ir socialinių paslaugų poreikiai, teikiama nuolatinė kompleksinė specialistų pagalba ir priežiūra.

3. Integralios pagalbos paslaugų tikslas – plėtoti kokybišką integralią pagalbą namuose darbingo amžiaus neįgaliems asmenims ir vaikams, senyvo amžiaus asmenims ir konsultacinę pagalbą šeimos nariams, prižiūrintiems darbingo amžiaus neįgalius asmenis ir vaikus, senyvo amžiaus asmenis, užtikrinant socialinį saugumą rajono gyventojams bei siekiant kiek įmanoma ilgiau užtikrinti Neįgalaus asmens gyvenimą artimoje jam aplinkoje.

**II. INTEGRALIOS PAGALBOS PASLAUGŲ SKYRIMAS IR TEIKIMAS**

4. Neįgalus asmuo, pageidaujantis gauti Integralią pagalbą namuose, ar vienas iš suaugusių šeimos narių, globėjas, rūpintojas dėl šių paslaugų skyrimo kreipiasi į Rokiškio rajono savivaldybės administracijos seniūniją pagal gyvenamą vietą ir pateikia nustatytos formos prašymą ir kitus būtinus dokumentus:

4.1. asmens tapatybę patvirtinantį dokumentą (Lietuvos Respublikos piliečio pasą, asmens tapatybės kortelę; leidimą nuolat gyventi Lietuvoje – ne ES valstybių narių piliečiams));

4.2. pažymą apie deklaruotą gyvenamąją vietą arba pažymą, patvirtinančią, kad jis yra įtrauktas į gyvenamosios vietos neturinčių asmenų apskaitą (tik tuo atveju, kai nėra duomenų gyvenamosios vietos apskaitos dokumentuose);

4.3. pensininko, neįgaliojo pažymėjimą;

4.4. neįgalumo ir darbingumo nustatymo tarnybos prie Socialinės apsaugos ir darbo ministerijos išduotos pažymos dėl specialiųjų poreikių nustatymo kopiją;

4.5. kitus dokumentus pagal reikalingumą.

5. Dokumentų kopijas tvirtina prašymus priimantis specialistas.

6. Esant poreikiui, gali būti pareikalauta dokumentų, susijusių su Integralios pagalbos skyrimu asmeniui iš kitų institucijų, įstaigų ir organizacijų.

7. Darbuotojas, gavęs asmens prašymą, organizuoja Integralios pagalbos poreikio nustatymą.

8. Poreikis nustatomas pagal Socialinės apsaugos ir darbo ministro įsakymu patvirtintas asmens (šeimos) socialinių paslaugų poreikio nustatymo ir skyrimo tvarkos aprašo nuostatas ne vėliau kaip per 30 kalendorinių dienų nuo asmens prašymo gavimo dienos, užpildant socialinės globos vertinimo anketą.

9. Asmenų prašymus dėl Integralios pagalbos skyrimo svarsto Rokiškio rajono savivaldybės Socialinių paslaugų poreikio nustatymo ir skyrimo komisija (toliau – Komisija), priimanti rekomendacinio pobūdžio siūlymą dėl paslaugos skyrimo (neskyrimo). Sprendimą per 30 kalendorinių dienų nuo Integralios pagalbos poreikio vertinimo išvadų pateikimo dienos priima Rokiškio rajono savivaldybės administracijos direktorius ar jo įgaliotas asmuo, įvertinęs komisijos siūlymą.

10. Priėmus sprendimą dėl Integralios pagalbos skyrimo, užpildoma Socialinės apsaugos ir darbo ministro įsakymu patvirtinta sprendimo dėl socialinių paslaugų ir asmeniui skyrimo forma (SP-9).

11. Sprendimas dėl paslaugų skyrimo namuose ir asmens byla perduodama Integralią pagalbą teikiančiai įstaigai; kopija lieka Socialinės paramos ir sveikatos skyriuje.

12. Tarp savivaldybės administracijos ir įstaigos teikiančios paslaugas sudaroma Dienos socialinės globos paslaugų teikimo ir lėšų kompensavimo sutartis pagal savivaldybės tarybos patvirtintą mokėjimo už socialines paslaugas tvarką.

13. Neįgalaus asmens ir Integralią pagalbą teikiančios įstaigos tarpusavio teisės ir pareigos nustatomos rašytine sutartimi.

14. Integralios pagalbos teikimo laikotarpiu pasikeitus aplinkybėms ar asmens sveikatos būklei, socialinių paslaugų ir slaugos poreikis iš naujo vertinamas vadovaujantis asmens (šeimos) socialinių paslaugų poreikio nustatymo ir skyrimo tvarkos aprašu.

15. Integralios pagalbos paslaugos neskiriamos, jeigu:

15.1. asmens pageidavimai prieštarauja įstatymams, saugos darbe reikalavimams ir kitoms šių paslaugų teikimo sąlygoms;

15.2. pirminio socialinės globos ir slaugos namuose paslaugų poreikio nustatymo metu paaiškėja, kad asmeniui šios paslaugos nėra būtinos;

15.3. įtariama, kad asmuo (jo šeimos narys) gali sirgti užkrečiama liga, iki tol, kol gaunama gydytojų išvada, kad asmuo nekelia pavojaus tiesioginiams paslaugų teikėjams – socialinio darbuotojo padėjėjui ir kitiems specialistams užsikrėsti;

15.4. asmens namuose visiškai nesudarytos sąlygos Integraliai pagalbai teikti (asmuo ar jo šeimos nariai priskirtini socialinės rizikos asmenų grupei, asmens namuose nuolat girtaujama, smurtaujama ir iškyla grėsmė integralios pagalbos teikėjų saugumui; namuose antisanitarinės sąlygos ir pan.);

15.5. kitais šiame Apraše nenurodytais atvejais.

16. Integralios pagalbos (dienos socialinės globos paslaugos) teikiamos nuo 2 iki vidutiniškai 6 valandų per dieną, iki 5 kartų per savaitę.

17. Medicininės priežiūros paslaugos, kurios yra Integralios pagalbos dalis, teikiamos vadovaujantis LR Sveikatos apsaugos ministro 2007 m. gruodžio mėn. 14 d. įsakymu Nr. V- 1026 „Dėl slaugos paslaugų ambulatorinėse asmens sveikatos priežiūros įstaigose ir namuose teikimo reikalavimų patvirtinimo“.

18. Informacija apie asmenį, gaunantį Integralią pagalbą, kaupiama ir saugoma asmens byloje.

19. Jeigu asmeniui, gaunančiam Integralią pagalbą, reikia keisti paslaugų rūšį, socialinių paslaugų įstaigos vadovas dėl socialinių paslaugų rūšies keitimo kreipiasi į savivaldybės administracijos Socialinės paramos ir sveikatos skyrių dėl kitos rūšies socialinių paslaugų asmeniui skyrimo.

**III. INTEGRALIOS PAGALBOS PASLAUGŲ ORGANIZAVIMAS**

20. Už Integralios pagalbos planavimą, administravimą ir organizavimą atsakingas Rokiškio socialinės paramos centras.

21. Integrali pagalba teikiama komandos principu.

22. Komandą sudaro šie specialistai: socialinis darbuotojas, jo padėjėjai, slaugytojas, jo padėjėjai, masažuotojas. Esant poreikiui, gali būti teikiamos psichologo paslaugos.

23. Socialinės globos paslaugas organizuoja ir kontroliuoja socialiniai darbuotojai, tiesiogiai paslaugas asmeniui teikia socialinio darbuotojo padėjėjai.

24. Slaugos paslaugas organizuoja ir kontroliuoja slaugytojai, tiesiogiai asmeniui paslaugas teikia slaugytojo padėjėjai, masažuotojas.

25. Kiekvienas komandos narys pagal nustatytą kompetenciją asmeniškai atsako už suteiktų paslaugų kokybę.

**IV. MOKĖJIMAS UŽ INTEGRALIOS PAGALBOS PASLAUGAS**

26. Neįgalūs asmenys už teikiamas paslaugas moka savivaldybės tarybos patvirtinta tvarka.

Teikiant Integralios pagalbos paslaugas, slaugos paslaugos asmenims teikiamos nemokamai. Už dienos socialinės globos paslaugas asmuo moka atsižvelgiant į jo pajamas.

27. Mokestis už dienos socialinės globos paslaugas imamas už einamąjį mėnesį šias paslaugas teikiančios įstaigos nustatytu terminu.

28. Kiekvienu individualiu atveju asmens mokėjimo už paslaugas galimybes ir mokėjimo dydį svarsto Socialinių paslaugų poreikio nustatymo ir skyrimo komisija.

**V. INTEGRALIOS PAGALBOS PASLAUGŲ TEIKIMO SUSTABDYMAS IR NUTRAUKIMAS**

29. Sprendimą dėl Integralios pagalbos sustabdymo arba nutraukiamo priima Socialinių paslaugų poreikio nustatymo ir skyrimo komisija, Rokiškio socialinės paramos centro teikimu. Integralios pagalbos gavėjas apie tai informuojamas raštu per 5 darbo dienas nuo sprendimo priėmimo.

**VI. INTEGRALIOS PAGALBOS PASLAUGŲ FINANSAVIMAS**

30. Integralios pagalbos finansavimo šaltiniai:

30.1. Europos Sąjungos struktūrinių fondų lėšos;

30.2. valstybės biudžeto specialiosios tikslinės dotacijos savivaldybių biudžetams socialinei globai asmenims su sunkia negalia organizuoti;

30.3. lėšos, gautos už suteiktas dienos socialinės globos paslaugas;

30.4. kitos teisėtai gautos lėšos.

31. Integraliai pagalbai (dienos socialinei globai) teikti, esant galimybei, gali būti naudojamos savivaldybės biudžeto lėšos.

32. Rokiškio socialinės paramos centras atsako už lėšų, skirtų Integraliai pagalbai finansuoti, tinkamą panaudojimą.

33. Pagal savivaldybės administracijos Socialinės paramos ir sveikatos skyriaus nuostatuose numatytą kompetenciją kontroliuoja teikiamų paslaugų kokybę.

34. Esant poreikiui, gali būti sudaroma projekto priežiūros komisija.

**VII. BAIGIAMOSIOS NUOSTATOS**

35. Šis Aprašas gali būti keičiamas ir papildomas pasikeitus teisės aktams ir Socialinės paramos ir sveikatos skyriaus iniciatyva.

36. Šis Aprašas gali būti skundžiamas Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_

**SPRENDIMO PROJEKTO ,,DĖL INTEGRALIOS PAGALBOS (DIENOS SOCIALINĖS GLOBOS) PASLAUGŲ SKYRIMO IR TEIKIMO ASMENS NAMUOSE TVARKOS APRAŠO PATVIRTINIMO“**

**AIŠKINAMASIS RAŠTAS**

 **Parengto projekto tikslai ir uždaviniai.** Sprendimo projekto tikslas – nustatyti integralios pagalbos paslaugų organizavimo ir teikimo reikalavimus, paslaugų teikėjus, gavėjus ir jų pareigas, paslaugų poreikio nustatymą, skyrimą, sustabdymą ir nutraukimą, integralios pagalbos paslaugų finansavimą, kontrolę. Integralios pagalbos paslaugų uždavinys – padėti suaugusiems šeimos nariams, prižiūrintiems savo artimuosius, derinti šeimos ir darbo įsipareigojimus teikiant jų artimiesiems nesavarankiškiems neįgaliems vaikams, neįgaliems darbingo amžiaus, senyvo amžiaus asmenims integralią pagalbą.

 **Šiuo metu teisinis reglamentavimas.** Lietuvos Respublikos vietos savivaldos Lietuvos Respublikos vietos savivaldos įstatymo 16 straipsnio 4 dalis, Lietuvos Respublikos socialinių paslaugų įstatymo 13 straipsnis, Socialinių paslaugų katalogas, Integralios pagalbos plėtros veiksmų planas, patvirtintas Lietuvos Respublikos socialinės apsaugos ir darbo ministro 2015 m. liepos 14 d. įsakymu Nr. A1-435 ,,Dėl Integralios pagalbos plėtros veiksmų plano patvirtinimo“.

**Sprendimo projekto esmė**. Integralios pagalbos (dienos socialinės globos) paslaugų skyrimo ir teikimo asmens namuose aprašas reglamentuos integralios pagalbos paslaugų skyrimą neįgaliems vaikams, neįgaliems darbingo amžiaus ir senyvo amžiaus asmenims su sunkia negalia, šių paslaugų teikimo ir finansavimo bei mokėjimo už paslaugas tvarką ir sąlygas.

 Integralios pagalbos paslaugų teikimo tikslas – suteikti integralios (dienos socialinės globos ir slaugos paslaugos) pagalbos paslaugas namuose neįgaliems vaikams, neįgaliems darbingo amžiaus ir senyvo amžiaus asmenims su sunkia negalia bei teikti konsultacinę pagalbą šeimos nariams, siekiant padėti derinti šeimos ir darbo įsipareigojimus. Integralios pagalbos paslaugos – tai visuma slaugos ir dienos socialinės globos paslaugų, kurias teikiant asmeniui tenkinami slaugos ir socialinių paslaugų poreikiai, teikiama nuolatinė kompleksinė specialistų pagalba ir priežiūra.

Rokiškio rajone integralią pagalbą organizuos, koordinuos ir administruos Rokiškio socialinės paramos centras. Įgyvendinat šį projektą, bus suburtos dvi mobilios komandos (viena komanda aptarnaus miesto gyventojus, kita komanda – kaimo gyventojus). Jos bus aprūpintos darbui reikalingais automobiliais, įranga, sanitarinėmis ir higienos priemonėmis. Komandą sudarys slaugytoja, slaugytojos padėjėjai, masažuotojas ir kiti darbuotojai. Projekto įgyvendinimo laikotarpiu integrali pagalba bus suteikta 23 asmenims. Teikiamos socialinės ir sveikatos priežiūros paslaugos padės patenkinti gyvybinius tikslinių grupių poreikius namų aplinkoje, išvengiant perkėlimo į stacionarias ilgalaikės globos įstaigas. Projekto veiklų įgyvendinimo pradžia nuo š. m. spalio 5 d., projekto pabaiga – 2019 m. liepos 4 d., projektui įgyvendinti numatyta suma – 179400,00 Eur. Projektui pasibaigus, veiklą tęs Rokiškio socialinės paramos centras, papildomų lėšų iš savivaldybės biudžeto nereikės, nes ši veikla bus finansuojama iš valstybės biudžeto tikslinių dotacijų.

 **Galimos pasekmės, priėmus siūlomą tarybos sprendimo projektą:**

 **teigiamos** – integralios pagalbos paslaugų teikimas Rokiškio rajono gyventojams.

 **neigiamų** – nėra.

 **Finansavimo šaltiniai ir lėšų poreikis**: valstybės biudžeto lėšos, savivaldybės biudžeto lėšos, Europos sąjungos struktūrinių fondų lėšos.

 **Suderinamumas su Lietuvos Respublikos galiojančiais teisės norminiais aktais**: Lietuvos Respublikos vietos savivaldos įstatymas, Lietuvos Respublikos socialinių paslaugų įstatymas, patvirtintas Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-9, Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 patvirtintas Asmens (šeimos) socialinių paslaugų poreikio nustatymo ir skyrimo tvarkos aprašas, Integralios pagalbos plėtros planas, patvirtintas Lietuvos Respublikos socialinės apsaugos ir darbo ministro 2015 m. liepos 14 d. įsakymu Nr. A1-,,Dėl Integralios pagalbos plėtros veiksmų plano patvirtinimo“‘.

**Sprendimo projekto antikorupcinis vertinimas.** Vertinimas atliktas, parengta pažyma.

Socialinės paramos ir sveikatos skyriaus

 vedėjo pavaduotoja Zita Čaplikienė